
B8-0807/2016
Europa-Parlamentets beslutning om massakrer i det østlige Congo
(2016/2770(RSP))
Europa-Parlamentet,
–
der henviser til sine tidligere beslutninger om Den Demokratiske Republik Congo (DRC),
–
der henviser til beslutningen fra Den Blandede Parlamentariske Forsamling AVS-EU af 15. juni 2016 om situationen forud for valget og sikkerhedssituation i Den Demokratiske Republik Congo,
–
der henviser til redegørelserne fra næstformanden for Kommissionen/Unionens højtstående repræsentant for udenrigsanliggender og sikkerhedspolitik om situationen i Den Demokratiske Republik Congo,
–
der henviser til Rådets konklusioner af 23. maj 2016 om Den Demokratiske Republik Congo,
–
der henviser til EU's årsberetning om menneskerettighederne og demokrati i verden i 2014, som blev vedtaget af Rådet den 22. juni 2015,
–
der henviser til afgørelser og kendelser afsagt af Den Internationale Domstol inden for rammerne af sagerne om "væbnede aktiviteter i Congo" (Den Demokratiske Republik Congo mod Uganda), "væbnede aktiviteter i Congo" (ny begæring: 2002) "(Den Demokratiske Republik Congo mod Rwanda), "væbnede aktiviteter i Congo" (Den Demokratiske Republik Congo mod Rwanda), og "væbnede aktiviteter i Congo" (Den Demokratiske Republik Congo mod Burundi),
–
der henviser til rammeaftalen om fred, sikkerhed og samarbejde for Den Demokratiske Republik Congo og regionen, der blev undertegnet i Addis Abeba i februar 2013,
–
der henviser til FN's Sikkerhedsråds resolutioner om Den Demokratiske Republik Congo, navnlig resolution 2198 (2015) om Den Demokratiske Republik Congos sanktionsordning og mandatet for Ekspertgruppen, og 2277 (2016), 
–
der henviser til rapporten af 12. januar 2015 fra FN's ekspertgruppe om DRC,
–
der henviser til årsberetningen af 27. juli 2015 fra FN's højkommissær for menneskerettigheder om menneskerettighedssituationen og de aktiviteter, der gennemføres af FN's fælles kontor for menneskerettigheder, i Den Demokratiske Republik Congo,
–
der henviser til den humanitære folkeret,
–
der henviser til Genèvekonventionerne om væbnede konflikter, særlig den fjerde Genèvekonvention af 1949 og protokollerne hertil,
–
der henviser til Romstatutten for Den Internationale Straffedomstol,
–
der henviser til erklæringen af 9. november 2015 fra formanden for FN's Sikkerhedsråd om situationen i Den Demokratiske Republik Congo,
–
der henviser til FN's generalsekretærs rapport af 9. marts 2016 om FN's stabiliseringsmission i Den Demokratiske Republik Congo og gennemførelsen af rammen for fred, sikkerhed og samarbejde for DRC og regionen,
–
der henviser til det afrikanske charter om menneskers og folks rettigheder fra juni 1981,
–
der henviser til det afrikanske charter om demokrati, valg og regeringsførelse,
–
der henviser til den reviderede Cotonou-partnerskabsaftale,
–
der henviser til den congolesiske forfatning af 18. februar 2006,
–
der henviser til forretningsordenens artikel 123, stk. 2,
A.
der henviser til, at talrige kilder har indberettet grusomheder, massakrer, krigsforbrydelser og forbrydelser mod menneskeheden i den nordøstlige del af Den Demokratiske Republik Congo, herunder udbredt seksuel vold samt rekruttering og brug af børn i væbnede grupper;
B.
der henviser til, at i perioden mellem oktober 2014 og maj 2016 er mange civile i Beni, Lubero og Butembo blevet udsat for seksuelle overgreb, huse, hospitaler og skoler blevet brændt ned, mere end 1 160 mennesker blevet dræbt og over 1 470 mennesker forsvundet;
C.
der henviser til, at denne gamle og stadig uløste konflikt har forårsaget intern og ekstern fordrivelse af mere end to millioner mennesker;
D.
der henviser til, at mange territorier i området i øjeblikket er besat af forskellige væbnede grupper;
E.
der henviser til, at ansvaret for disse drab kan henføres til de væbnede grupper, der opererer i regionen; der henviser til, at omfanget af regeringens kontrol over disse grupper er uklart;
F.
der henviser til, at der i nogle tilfælde er begået forbrydelser i umiddelbar nærhed af den nationale hærs positioner (FARDC) og baser for FN's fredsbevarende mission i Den Demokratiske Republik Congo (MONUSCO);
G.
der henviser til, at den congolesiske hær og MONUSCO (hvis mandat er blevet fornyet og styrket) er til stede i området for at fastholde stabilitet, bekæmpe væbnede grupper og beskytte civilbefolkningen;
H.
der henviser til, at det store og omfattende ansvar for dette vidtrækkende, komplekse og dybt rodfæstede problem også ligger hos de offentlige og private enheder, der nyder godt af ustabiliteten og udnytter naturressourcerne i regionen;
1.
er alarmeret over den forværrede humanitære situation i den østlige del af Den Demokratiske Republik Congo og over de voldsomme væbnede konflikter, der nu har stået på i mere end 20 år;
2.
beklager dybt det internationale samfunds manglende interesse og mediernes tavshed til trods for de afgørelser og kendelser, der er udstedt af Den Internationale Domstol, og utallige officielle akter vedtaget af De Forenede Nationer og andre internationale institutioner;
3.
fordømmer de vedvarende og stadig igangværende omfattende krænkelser af de grundlæggende menneskerettigheder, herunder tabet af menneskeliv, og udtrykker sin medfølelse med befolkningerne i Den Demokratiske Republik Congo;
4.
opfordrer indtrængende FN, Den Afrikanske Union og MONUSCO til hurtigt og effektivt at imødegå situationen i samarbejde med Den Demokratiske Republik Congos regering med henblik på at forhindre, at der begås yderligere strafbare handlinger i området;
5.
opfordrer til, at det internationale samfund gennemfører en grundig, uafhængig og gennemsigtig undersøgelse af disse massakrer; 
6.
opfordrer til et hastemøde i gruppen af internationale udsendinge og repræsentanter for De Store Søers Område i Afrika om valget i Den Demokratiske Republik Congo, og til at træffe passende foranstaltninger med henblik herpå, såsom anvendelse af FN's Sikkerhedsråd;
7.
gentager, at der ikke må være straffrihed for gerningsmændene til krigsforbrydelser og forbrydelser mod menneskeheden, og opfordrer til at identificere og retsforfølge alle, der er ansvarlige for sådanne handlinger;
8.
forventer, at anklageren ved Den Internationale Straffedomstol sættes i spidsen for en undersøgelse af de forbrydelser mod menneskeheden og krigsforbrydelser, der er begået på dette område, med henblik på at retsforfølge de ansvarlige for de grusomheder, der er begået i de seneste årtier;
9.
fordømmer den rolle, som offentlige og private enheder, der udnytter ustabiliteten til at udnytte lokale ressourcer, spiller;
10.
gør opmærksom på, at dem, der direkte eller indirekte leverer våben til væbnede grupper, bærer en stor del af ansvaret, og fordømmer deres rolle;
11.
opfordrer indtrængende til øjeblikkelig neutralisering af alle væbnede grupper i regionen og opfordrer DRC's regering og det internationale samfund til at gøre dette til en prioritet;
12.
opfordrer Den Afrikanske Union og EU til at sikre en permanent politisk dialog mellem landene i De Store Søers Område for at forhindre yderligere destabilisering; beklager, at der kun er gjort begrænsede fremskridt i gennemførelsen af rammeaftalen om fred, sikkerhed og samarbejde fra februar 2013 og opfordrer alle parter til aktivt at bidrage til stabiliseringsbestræbelserne;
13.
opfordrer indtrængende til udarbejdelse og offentliggørelse af en evalueringsrapport om aktiviteterne i MONUSCO; glæder sig over FN's Sikkerhedsråds resolution 2277 (2016), der fornyer MONUSCO's mandat og styrker dens kompetencer inden for civil beskyttelse og menneskerettigheder;
14.
beklager manglen på klarhed i MONUSCO's mandat og opfordrer MONUSCO til fuldt ud at udnytte sit mandat til at beskytte civilbefolkningen; opfordrer indtrængende til, at mandatet præciseres tydeligt, således at MONUSCO øjeblikkeligt får mulighed for at beskytte befolkningen effektivt under angreb fra bevæbnede grupper;
15.
anerkender de bestræbelser, som de congolesiske myndigheder har gjort i kampen mod straffrihed og forebyggelse af rekruttering af børn, seksuel vold og vold mod børn, men er bekymret over de langsomme fremskridt;
16.
opfordrer til større inddragelse af civilsamfundet i beskyttelsen af civile og i konfliktløsning og mæglingsprocesser;
17.
opfordrer til beskyttelse af menneskerettighedsaktivister og offentligt ansatte;
18.
understreger, at denne situation ikke bør forhindre, at valget kan finde sted som fastsat i forfatningen, og minder om vigtigheden af at overholde grænserne for længden af mandater, navnlig hvis det er fastsat i forfatningen;
19.
understreger, at EU og dets medlemsstater har pligt til at sikre sammenhæng og gennemsigtighed i alle deres politikker, herunder med hensyn til våbenhandel og handel med råstoffer; opfordrer indtrængende de nationale, europæiske og internationale institutioner til at aftale bindende regler om disse spørgsmål, herunder oprettelse af overvågningsorganer, for at undgå at nære umenneskelige konflikter gennem kommercielle aktiviteter;
20.
opfordrer EU til at overveje at indføre målrettede sanktioner mod de ansvarlige for de voldelige overgreb i Den Demokratiske Republik Congo, herunder rejseforbud og indefrysning af aktiver med henblik på at forhindre yderligere vold;
21.
opfordrer EU og FN til hurtigst muligt at blive enige om rammerne for at sende en observatør til at vurdere den humanitære situation og aflægge rapport til det internationale samfund om omfanget af disse massakrer;
22.
opfordrer næstformanden i Kommissionen/Unionens højtstående repræsentant for udenrigsanliggender og sikkerhedspolitik til at fokusere på dette spørgsmål, og til regelmæssigt at aflægge beretning til Parlamentet om situationen i dette område af Den Demokratiske Republik Congo for at sikre, at EU fortsat nøje overvåger problemet;
23.
opfordrer EU og dets medlemsstater til at fortsætte deres bistand til befolkningen i Den Demokratiske Republik Congo med henblik på at forbedre levevilkårene for de mest sårbare dele af befolkningen, navnlig internationalt og internt fordrevne;
24.
glæder sig over de congolesiske myndigheders bestræbelser på at gennemføre lovgivning, der forbyder handel med og forarbejdning af mineraler i områder, hvor der foregår illegal udvinding såsom områder, der kontrolleres af væbnede grupper; opfordrer de congolesiske myndigheder til at styrke gennemførelsen af denne lovgivning og opfordrer indtrængende Den Demokratiske Republik Congo til at fortsætte sine bestræbelser på at efterleve gennemsigtighedsinitiativet for udvindingsindustrien;
25.
pålægger sin formand at sende denne beslutning til Rådet, Kommissionen, næstformanden for Kommissionen/Unionens højtstående repræsentant for udenrigsanliggender og sikkerhedspolitik, Den Afrikanske Union, AVS-EU-Ministerrådet, FN's generalsekretær, FN's Menneskerettighedsråd samt præsidenten, premierministeren og parlamentet i Den Demokratiske Republik Congo.

